Nuwe taxidiens wil veiliger opsie vir vroue weesIn ŉ tyd dat die probleem van geweld teen vroue en kinders meer in die soeklig is as ooit, sal ŉ nuwe digitale taxidiens na verwagting eersdaags in Suid-Afrika bekendgestel word met die doel om ŉ veiliger vervoeropsie vir vroue te bied. ChaufHer sal na verwagting voor die einde van die jaar in Kaapstad bekendgestel word, voordat dit volgende jaar na Johannesburg en Durban sal uitbrei. Danielle Wright, stigter van ChaufHer, sê in ŉ verklaring dié taxidiens is ŉ direkte antwoord op ŉ behoefte in die Suid-Afrikaanse samelewing. “ChaufHer bied vroue en kinders die geleentheid en vryheid om veilig rond te beweeg,” verduidelik Wright. Sy verduidelik dié digitale taxidiens sal dieselfde werk as bestaande taxidienste, maar met die hooffokus op die bevordering van die veiligheid van vroue en kinders. Al die bestuurders van die taxidiens is vroue en al die passasiers is vroue en kinders jonger as 18 jaar. “Dit bied vroue wat bekommerd is oor die toenemende geweld en gevaar in die taxibedryf die vryheid om veilig rond te beweeg,” sê Wright. Nog ŉ veiligheidsmaatreël wat ingestel word om kliënte van ChaufHer te beskerm, is ŉ paniekknoppie en ŉ OTP-nommer. Bestuurders en passasiers word ook deeglik gekeur om die veiligheid van ander partye sover moontlik te verseker, en alle bestuurders ontvang opleiding voordat hulle agter die stuur mag inskuif. ChaufHer sal later vanjaar digitaal op AppStore en PlayStore beskikbaar wees om af te laai. Besoek gerus hul webblad vir meer inligting.